Administraţia Naţională de Meteorologie (ANM) a emis, vineri, o avertizare cod galben de furtuni, valabilă pentru şapte judeţe. Avertizarea este valabilă până la ora 21.00 şi anunţă cantităţi însemnate de precipitaţii.
”În Banat, Crişana şi în vestul Transilvaniei instabilitatea atmosferică va fi accentuată şi se va manifesta prin averse, descărcări electrice, intensificări de scurtă durată ale vântului şi izolat grindină”, anunţă, vineri, ANM.
Sursa citată a precizat că, în intervale scurte de timp sau prin acumulare, cantităţile de apă vor fi de 20…30 l/mp şi izolat de peste 40 l/mp.
Codul galben intră în vigoare la ora 12.00 şi este valabil până la ora 21.00 în judeţele Alba, Arad, Bihor, Cluj, Caraş-Severin, Hunedoara şi Timiş.
Potrivit ANM, manifestări de instabilitate atmosferică, pe arii mai restrânse, vor fi posibile şi în nord-vestul şi centrul ţării.